khistorydata/jeongjo-sjw-relations huggingface dataset:
정조 3년
又以義禁府言啓曰。窮凶極惡。萬剮猶輕。大逆不道罪人甘丁應坐支屬。一從當部成冊。依律擧行矣。卽接北部成冊及南部牒報。則甘丁夫尹得臣之庶三寸叔大孫。以漏籍之故。初不得査出。因累次盤詰於得臣族屬。今始査得以來矣。大孫全羅道光陽縣流三千里。緣坐安置。令刑曹押送配所。逆賊緣坐。何等重大。而甘丁正法後緣坐査出時。北部初不詳覈成冊中。以得臣叔姪俱無載錄。以致大孫之至今漏落。事體萬萬寒心。當該部官。拿問定罪。何如。傳曰。允。
정조 3년
又以禮曹言啓曰。依聖敎更爲問議于本曹參議。則參議洪檢。以爲因儒臣請復皇壇享祀樂舞事。有收議以聞之命。臣待罪禮官。學淺識陋。不能各出意見。而隨諸堂後。致勤聖敎。惶懍之極。若無容措。竊伏念兩朝之設壇崇報。亶出於靡不用極之意。凡係典章儀文之闕而未遑者。儒臣考據詳盡。有此陳請。臣無容更有他議。而樂章中迎送神曲。幸而流傳。至今不泯。則不待商頌之得於周官。而可以備祀禮矣。八佾之舞。本用於天子之庭。似不以侯邦而有礙。則先正臣權尙夏。不可降從之議。誠得宜矣。祭服服色。皇朝之制。旣用靑羅。昭載集禮。則遵而行之。尤足爲徵祀宋之一端矣。至於樂懸之用判懸。又非合於天子之禮者。則宮懸之制。亦遵典禮。恐合事宜矣。莫重儀物。以臣膚淺。敢此妄陳。不勝僭猥。伏惟上裁云。參議之意如此。上裁。何如。傳曰。知道。
정조 3년
又以禮曹言啓曰。卽接追到收議。則正言柳孟養。以爲臣人微識劣。何敢容議於國家大典禮。而方今四海腥膻。三皇陟降。獨有苑北之芬苾。八佾宮懸。備禮明禋。儒賢之言。深合商頌遺意。況九廟樂章之尙今流傳。事非偶然。用之皇壇。似爲允當。至於祭服之靑羅。卽是大明舊制其在從用之義。變黑用靑。亦非創始難行之禮。則宜無異同之論。惟願博詢大臣諸臣而處之。伏惟上裁云。臺臣之意如此。上裁。何如。傳曰。知道。
정조 3년
正言柳孟養啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放遠罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一竝詳査。絶島散配。請漆原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。夬正王法。請削黜罪人鄭履煥。絶島安置。措辭見上寧陵令趙靖世。素稱名父悖子。久爲逆孽卵育。東搶西突。如醉如狂。輿論之駭憤。有倍他人。雖以世宥之義。尙免流遠之典。而如此之類。不可置之縉紳。請寧陵令趙靖世。亟汰其職。刊去仕版。廣興守李灌。少稱讀書。出入於文正公臣李縡之門。及縡文集之出也。啓禧托以校正。䁠去本草。其中罪渠書牘。一竝盜拔。故諭善臣朴聖源等。移書啓禧。推其書本。灌亦以門徒。錄名書末。及其啓禧之恐喝。不顧羞恥。割去其名。以媚啓禧。情狀叵測。至今士流。無不唾罵。卽此一事。可斷其平生。請廣興守李灌。削去仕版。果川前縣監林濬浩。托以經遞時負債。災結之幻弄彌縫。至於八十結之多云。事之驚駭。莫此爲甚。請依李國亨例。一體拿問嚴處。而兩邑之災結去處。令道臣。各別詳覈。從速狀問。答院曰。不允。趙靖世削版事。李灌削版事。林濬浩拿處事。依啓。
정조 3년
校理李度默疏曰。伏以臣與同副承旨宋煥億。有友壻應避之嫌。臣之所帶春秋兼銜。在法當遞。伏乞聖明。亟命有司。照例禠改。以存公格焉。答曰。省疏具悉。疏辭。下該曹稟處。
정조 3년
己亥正月二十八日。兼春秋朴行淳。義禁府啓目。向前元綮鎭。身爲頒祿監察。全不詳察。罪不敢循例擬律。上裁。何如啓。傳曰。放送爲良如敎。
정조 3년
己亥正月二十八日辰時。上御誠正閣。都承旨入侍時。行都承旨洪國榮。假注書李信祜。記事官金勉柱鄭東浚。以次進伏訖。國榮曰。夜間聖體。若何。上曰。一樣矣。國榮曰。近日惠慶宮氣候。更如何。上曰。慈宮氣候。久未快勝。是甚悶迫。上曰。惠慶宮進服一錢重人蔘粟米飮。一貼煎入。出榻敎仍命退。諸臣遂退出。
정조 3년
己亥正月二十八日未時。上御誠正閣。右承旨入侍時。右承旨徐有防。假注書徐鼎修。記事官金勉柱鄭東浚。以次進伏訖。上命書傳敎曰。再明日次對。進定於明日午後。來會事。分付。又命書傳敎曰。成命之下。已今幾月乎。況不卽覆啓。旣有飭敎。則歲又改而迄無稟處之事。此亦紀綱所在。大司成李衍祥。從重推考。庶儒上疏。使之卽速回啓。以經筵。取稟。命書傳敎曰。只夕講。次對後詣閣。命退。諸臣以次退出。
정조 3년
己亥正月二十八日初更。上御誠正閣。右副承旨入侍時。右副承旨柳義養。假往書徐鼎修。記事官金勉柱鄭東浚。以次進伏訖。上命義養讀奏公事訖。上曰。儒賢之箚論皇壇祀典。皆不無考據。今若依此釐政。則誠可幸矣。大體當初創設。特出於義起之禮。而至於禮樂等節。猶有所未備者。安知不有竢於後世之意乎。義養曰。聖敎誠然矣。今若一番釐正。則豈不好乎。上曰。唐書宋史樂誌及大明集禮入之。賤臣承命持入後。命退。諸臣以次退出。
정조 3년
行都承旨洪國榮宿衛所直。行左承旨鄭民始坐直。右承旨徐有防坐。左副承旨李義弼坐直。右副承旨柳義養坐。同副承旨宋煥億病。注書李兢淵奉命在外一員未差。假注書李信祜藥院直徐鼎修仕直。事變假注書尹載命仕。
정조 3년
上在昌德宮。停常參。只夕講。
정조 3년
柳義養啓曰。大司憲未差。執義兪彦鏶。掌令金鍾厚在外。掌令洪明浩。持平宋樂李夔傳旨未下。今月以監察茶時之意。敢啓。傳曰。知道。
정조 3년
傳于鄭民始曰。大臣備局堂上引見。
정조 3년
傳于洪國榮曰。都承旨入侍。儒賢同爲入侍。
정조 3년
傳于李義弼曰。政官牌招開政。
정조 3년
有政。吏批。判書鄭尙淳進。參判徐浩修進。參議李義翊進。左副承旨李義弼進。以金熤爲大司憲。呂善亨爲司諫。權噵爲禮曹判書。韓光會爲工曹判書。李義質爲廣興守。趙鎭憲爲刑曹正郞。朴宗珪爲忠勳都事。鄭宇淳爲掌樂正。李龜應爲軍資判官。兪彦肅爲昌陵令。任璛爲寧陵令。金一衡爲禮曹佐郞。曺翬振爲工曹佐郞。金思義爲掌樂主簿。鄭昌老爲永禧殿參奉。朴宗敬爲孝陵參奉。兪漢寬爲宣陵參奉。洪國榮爲社稷提調。曺允精爲晉州牧使。徐侃修爲金浦郡守。申光堯兼春秋單付。故參判李廷熽贈吏判大提學例兼。特贈事承傳。
정조 3년
兵批。行判書李徽之進。參判徐有慶入直進。參議李謙煥病。參知洪樂彬病。行左承旨鄭民始進。啓曰。慶尙左水使。今當差出。而擬望之人乏少。他道防禦使竝擬。何如。傳曰。允。以洪樂春爲副摠管。金樂豊爲兼司僕將。李鎭成爲慶熙將。鄭宇淳爲文兼。李仁秀爲慶尙左水使。安翼濟爲阿耳僉使。金三興爲魚游澗僉使。田文顯爲留營別將。李琦龍同知單付。李尙顯李光彬僉知單付。副護軍姜柱河。副司直趙重晦權噵沈念祖。副司果洪秉殷。管城將金範勳單付。
정조 3년
傳于鄭民始曰。大臣刑曹堂上。持審理文案。明日午後來待。
정조 3년
李義弼。以吏曹言啓曰。新除授繕工監假監役官李文祥。除拜後過限未出仕。依例改差。何如。傳曰。允。
정조 3년
己亥正月二十九日辰時。上御誠正閣。都承旨入侍時。行都承旨洪國榮。假注書李信祜。記事官金勉柱鄭東浚。以次進伏訖。國榮曰。夜間聖體。若何。上曰。一樣矣。上曰。惠慶宮進服一錢重人蔘粟米飮。一貼煎入。出榻敎上曰。皇壇收議。卿其見之乎。國榮曰。雖已見之。臣素昧禮學。不敢議到矣。上曰。孝廟之宜配壇享。義理皎然矣。國榮曰。此乃禮之重者。令何可輕議乎。上曰。誠如卿言。雖難輕議。而此箇義理。則亦不可不知也。祭必有配。故祭于社配。以后稷。祭于天配以文王。其禮自古而然矣。如不設壇而享則已矣。旣設壇而不配孝廟。甚是欠典也。國榮曰。壇制甚狹。難列八佾矣。上曰。豈但此也。欲論其制之失則言之長也。圜丘方壝。所以祭天地而卽掃地以祭之義也。今爲明天子而享也。其禮异乎掃地以祭。則不立廟而只設壇。旣設壇而無齋殿。已甚怪矣。有壝而無門。祭左而不右。皆不成制度。而三皇竝祭之後。又長壇袤。此亦苟艱矣。事體甚重而儀度如此。不如不設之爲安于心也。國榮曰。九變之樂。八佾之舞。壇儀之變通。配享之當否。當俟國富民庶財用有裕之後。始可議之。不然則以今之時。何可盡力於從前未遑之儀文乎。上曰。非謂今可盡力也。特予嘗所慨嘆者。故一爲卿言之耳。國榮曰。審理之意。蓋欲求生於必死之中。而八方之所顒祝者。則其在欽愼之道。不可一毫泛忽也。諸道文書。預爲入之。一一經覧後。召諸臣審理則。似好矣。上曰。今日入之。詳細覧過後。當以明日爲之矣。仍命退。請臣遂退出。
정조 3년
己亥正月二十九日巳時。上御誠正閣。左承旨入侍時。左承旨鄭民始。假注書徐鼎修。記事官金勉柱鄭東浚。以次進伏訖。上命民始讀奏公事訖。上曰。禮曹收議見之乎。民始曰。見之矣。上曰。皇壇祭禮。因此而有釐改。則殊可幸矣。大體樂舞之用六佾。諸侯之禮也。樂位之用判懸。大夫之制也。祀於天子而雜用諸侯大夫之禮者。可謂彼此不及。半上落下。均之爲敬禮之不足矣。儒賢箚論。蓋出於備其不備。務歸至善之意。而苟如是。則莫重典禮。庶得以煥然一新矣。然其中。或不無拘力不贍之慮。是可悶矣。民始曰。我朝之崇祀三皇。乃所以不忘再造之恩。而永有辭於天下萬世者也。若其祭禮之多不如式。誠爲欠典。今若一竝釐改。則豈不好矣。而至於樂懸等制。實不無役鉅事大之慮矣。上曰。然矣。命退。諸臣以次退出。
정조 3년
己亥正月二十九日未時。上御誠正閣。儒賢入侍時。成均館祭酒宋德相。行都承旨洪國榮。假注書李信祜。記事官金勉柱鄭東浚。以次進伏訖。上曰。皇壇收議多異論。卿意以爲如何。德相曰。事力雖不逮。禮意旣當然。則今此收議之多有岐論。臣固莫曉其所以也。上曰。卿被禮遇而造朝。有異。於科目致位者。凡百議論。可爲矜式。而至於皇壇事。尤係春秋大義。則今觀收議。非但無可否。反有譏笑之意。此亦關世道之一端。當此等之時。卿不可不自重。使世人。小知有名義也。國榮曰。朝廷之上。若財賦政注。各有主者。而至於禮文。則非林下讀書之人。何以決其疑乎。近來世道澆漓。不知名義。莫能尊儒。故今於收議。帶得不槪之意。又多傅會之說。臣甚慨然也。上曰。人而不知名義。則天下無可爲之事。雖以漢賊之曹操。猶知名義之可畏。而近來凶逆輩出。紀綱解弛。皆由於大義之不明。而至若輕視儒賢。亦莫非名義之弁髦。寧不寒心。卿以宿德。方任世道之責。不可徒尙寬假。正宜汲汲於規正風俗矣。以兩程言之。明道之和風甘雨瑞日祥雲。非不美矣。而後之學者。當法伊川之嚴正峻切。以勵末俗也。卿之造朝以後。所陳者皆名義。而非卿之言。乃先正之言也。非先正之言。乃古聖之訓。則孰敢不信從乎。此予所以勸卿以稍加嚴正振勵。使時人。有所畏憚者也。德相曰。聖敎及此。臣當服膺是期。上曰。收議盡見之乎。德相曰。惟左相送示故見之。其他皆未及得見。而略聞其槪。則皆歸之於無中生有之科。其中蔡濟恭收議。尤多礙眼云矣。上曰。收議在此。卿其見之。卿作一世之蓍龜。豈可受人輕侮乎。德相見收議訖。上出示兩賢傳心錄。命國榮讀奏御製序文。德相曰。今觀御製。辭嚴義正。一字一句。皆可爲萬世法程矣。上曰。此冊卽四篇。而其中朱文。卽先正所抄也。卿亦知之乎。國榮曰。若有餘本。則賜儒賢。好矣。上曰。只有此一本。未盡校讎。而正其訛誤。徐當以一本賜之矣。德相曰。此冊若刊布。則其爲世道之補。誠不小矣。上曰。今之世道。將何由而挽回乎。國榮曰。此非一朝一夕。所可變而化之者也。雖以賢關事言之。齋任自罰之習。無可禁之道。況其又有大於此者乎。上曰。庶流序齒之許與不許。大司成。尙不回啓。豈不可駭乎。國榮曰。此非大司成之罪也。齋生輩。沮戲而然也。德相曰。士習實無奈何矣。上曰。卿乃儒賢。館學之事。何不自任乎。須思所以丕變之策也。德相曰。臣職忝師儒。與聞賢關。不爲無據。而不但不爲信服。易有譏詆之患。故不得爲相關之計矣。上曰。豈有是理。卿其勉之。今日已晩。從近更當召卿矣。諸臣遂退出。
정조 3년
己亥正月二十九日未時。上御熙政堂。夕講入侍時。知事黃景源。特進官徐有隣。經筵官宋德相。參贊官李義弼。侍讀官李度默。檢討官吳大益。假注書徐鼎修。記事官金勉柱鄭東浚。以次進伏訖。度默進講論語第五卷。自席不正不坐。止未達不敢嘗。上讀新受音訖。度默曰。以席不正不坐觀之。蓋聖人之心。雖一時。不安於不正故然矣。況人君。處君師之位。有民人之責。則人君之一心。卽萬化之源也。君心一正。則朝廷可正。百官可正。而萬民可正也。伏願殿下。於此等處體念焉。大益曰。聖人居卿之節。事君之禮。交朋友之義。皆從誠敬上出來。其最初用工處。在於謹獨二字。人君苟於燕閑幽獨之中。一心誠敬。能無毫釐之差則出。而宗廟朝廷事天接群臣之際。泛應曲當。無往而不合天理。伏願留神體念焉。上曰。所陳俱好矣。經筵官及特進官參贊官。俱陳文義。可也。德相曰。上下番所陳文義甚好。此外別無可達之辭。而以席不正不坐一章觀之。聖人治心應物之間。必於正而無一息間斷之意。可以知矣。一席之正不正。固是微細之事。而苟有一毫不正處。則便與此心不合。旣與此心不合。則不能一時安於心也。故格君之道。必以格心爲先。蓋君心旣正後。朝廷正。朝廷正而後。百官可正。萬民可正也。然正心之要。內而操存涵養。外而省察踐履。日用事爲。無往而非正。無處而非正。一出於正而無或小間。然後此心純正。而萬事可正矣。杖者出斯出者。謹於長幼之序也。鄕人儺朝服雖事之近戲者。無所不敬之意也。至於問人而拜送。饋藥而拜受。受而不食。不食必告者。俱有節次。各有義理。其禮敬之曲盡。誠信之竝著。聖人存心治身接物應事之際。誠敬之到底。藹然可見。伏願聖明體念焉。上曰。卿言誠好矣。景源曰。儺雖古禮。旣近於戲事。而猶且朝服臨焉者。聖人之心。無處不敬。非但事君事神在朝在鄕之時而已。雖燕居幽獨之中。敬謹之心。未嘗一時間斷。伏願殿下。擧此而反三隅焉。有隣曰。儒臣及經筵官。旣皆敷陳。以臣蔑學淺見。更無可達之義矣。義弼曰。臣亦無可達之辭矣上曰。聖人之日用動靜言語起居。治己待人應事接物之節。鄕黨一篇。莫不載錄。節節有序一一可觀。有若一部丹靑。畫出聖人。千載之下。可以想像。孔門弟子。可謂善於形容矣。德相曰。聖敎誠然矣。此篇只言聖人日用動靜衣服飮食之節。而別無他文義矣。上曰。然矣。上曰。皇壇典禮釐正事。誠好矣。顧今夷狄亂夏。四海腥膻。惟此一隅東方。崇祀三皇。使春秋大義。不絶如綫者。此誠我聖祖義起之禮。而可有辭於天下萬世者也。然祀享典禮。多有未曉者。蓋繁則太繁。簡則太簡。可謂彼此不及。半上落下。此不可不一番損益。務歸至當。而事係莫重。姑此泯默矣。卿今箚論。俱有考據。詢於中外。亦無異議。自此以後。皇壇祭禮。庶免未備之嘆矣。議者或以爲樂章字句。不無掣礙之端。宮懸物力。亦有未贍之患云。此則姑未知何以爲。可也。然此不必一朝盡改。則姑先就其儀節之大違式處。而略加刪改。似或無妨歟。卿意則以爲。何如。德相曰。聖敎誠然矣。莫重典禮。旣欲釐改。則所當博詢爛商。期於至善。豈可於一朝一夕之間。草草議斷乎。至若就其一二事。而先爲釐正。則亦甚便好矣。上曰。少間當復召見於便殿矣。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李義弼坐直。右副承旨柳義養坐。同副承旨宋煥億坐。注書李兢淵奉命在外一員未差。假注書李信祜藥院直徐鼎修仕直。事變假注書尹載命仕。
정조 3년
李義弼啓曰。大司憲金熤未肅拜。執義兪彦鏶。掌令金鍾厚在外。掌令洪明浩。持平宋樂李夔傳旨未下。今日以監察茶時之意。敢啓。傳曰。知道。
정조 3년
鄭民始。以都摠府言啓曰。今日入直宣傳官武兼及有廳軍士。當爲中日習射。而國忌齋戒相値。不得爲之之意。敢啓。傳曰。知道。
정조 3년
傳于鄭民始曰。騎馬一匹立之。宣傳官一員待命。
정조 3년
柳義養啓曰。領議政金尙喆。左議政徐命善。刑曹判書鄭好仁。參判李性源。參議李在學。持審理文案。依下敎來待矣。傳曰。入侍。都承旨同爲入侍。
정조 3년
又以義禁府言啓曰。北部前都事權煒。南部前都事李周憲等拿問定罪事。傳旨啓下矣。權煒。時在洪忠道牙山地。李周憲。以河陽縣監。時在任所云。依例發遣府羅將。竝拿來。何如。傳曰。允。
정조 3년
己亥正月三十日。兼春秋朴行淳。刑曹啓目。因全羅監司鄭元始啓本。道內殺獄罪人等審理事。傳曰。全羅道南原府囚推罪人金禮孫段。參以情法。宜從惟輕之典。是如乎。以次律酌處爲旀。至於覆檢官雲峯前縣監李之檢狀實因。始旣違格疊錄。而臨遞分疏。可謂欲巧反拙是遣。況旀殺獄體段。何等至重是隱。則渠敢於數年之間。惟意傅死傅生。殊極慌亂。拿問定罪爲旀。長興府囚推罪人李夢龍段。觀此文案。惟輕之論。旣有所據。以次律酌處爲旀。全州府囚推罪人金龍采段。道啓則從輕。曹啓則從重。輕重之論。各有所見。當此審恤之日。合從從輕之論是乎矣。償命之法。亦是生道。殺人之義。則有不可輕易酌處兺不喩。覆啓中母子竝命之說。可見難愼之意。依回啓施行爲旀。其餘錄啓罪人乙良。亦依本曹覆啓。施行爲良如敎。
정조 3년
刑曹啓目。咸鏡監司趙㻐啓本。罪人金守天獄案。令本曹稟處事。傳曰。論以獄情。參以屍帳。不無可恕之端兺不喩。參覈官及道臣之審理結語。本曹議啓。俱甚明白。咸鏡道咸興府囚推罪人金守天。以次律酌處爲良如敎。
정조 3년
刑曹啓目。因慶尙監司李在簡啓本。殺獄罪人金聖涵等獄情。令本曹稟處事。傳曰。慶尙道仁同府囚推罪人金聖涵段。本曹覆奏之語。儘有意見。回啓施行爲旀。泗川縣囚推罪人金成重段。道啓曹讞。俱甚得當。以次律酌處爲良如敎。
정조 3년
刑曹啓目。殺人罪人白占卜。嚴訊得情。何如啓。傳曰。更加嚴刑。期於得情爲良如敎。
정조 3년
己亥正月三十日辰時。上御誠正閣。都承旨入侍時。行都承旨洪國榮。假注書李信祜。記事官金勉柱鄭東浚。以次進伏訖。國榮曰。夜間聖候。若何。日氣稍寒。寢睡之節。不至有損否。上曰。今夜偶然失睡。而無甚所損矣。國榮曰。寒溫不適。甚可憫矣。上曰。惠慶宮進服一錢重人蔘粟米飮。一貼煎入。出榻敎仍命退。請臣遂退出。
정조 3년
己亥正月三十日午時。上御熙政堂。審理入侍時。領議政金尙喆。左議政徐命善。刑曹判書鄭好仁。參判李性源。參議李在學。行都承旨洪國榮。右副承旨柳義養。假注書徐鼎修。記事官金勉柱鄭東浚。以次進伏訖。尙喆曰。夜間聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。常多未寧之候。焦悶何言。尙喆曰。伏承下敎。下情不勝悶慮矣。上曰。右承旨入侍。右承旨徐有防進伏。命書傳敎曰。禮房承旨。馳詣宗廟景慕宮。奉審摘奸以來。上曰。入侍承旨單抄件。何不持入乎。義養曰。刑曹初不修來。故未得持入矣。上曰。該曹之不爲修入。極爲駭然。刑曹堂上。從重推考。出榻敎好仁曰。今此審理之命。實出於我聖上惻怛欽恤之至意。凡在臣隣。孰不欽頌。而八道審理。挽近以來始有之盛擧。故臣曹擧行。多有未盡者。入侍承旨單抄件。未及待令。雖以諸道獄案言之。詳略不同。規式各異。不可不一番定式。出擧條申飭矣。此後審理時。御覽單抄冊子。入侍承旨大臣單抄件。皆自本曹淨書。以待獄案規式。自臣曹書出一通。知委八道。何如。上曰。依爲之。出擧條命在學讀奏慶尙道啓本。上曰。仁同金聖涵獄事。何如。其所施杖與受杖。旣爲分明。則有何可疑之端乎。且其執杖奴成乭。姑未現捉之前。則聖涵。猝不可徑先酌放矣。刑參旣經本道道臣。此獄顚末。想必詳知。卿意則以爲何如耶。性源曰。金聖涵。本來土豪。則其爲打殺。的實無疑矣。國榮曰。以此文案觀之。其爲首犯。別無可疑矣。上曰。泗川金成重獄事。本事旣出於戲劇。傷處又不甚明白。道臣參酌之論。儘有意見矣。卿等之意。何如。尙喆等曰。原其本情。則似非成獄之事矣。上曰。然矣。命書判府曰。慶尙道仁同府囚推罪人金聖涵段。本曹覆奏之語。儘有意見。依回啓施行。泗川縣囚推罪人金成重。道啓曹讞。俱甚得當。以次律酌處。有防讀奏慶尙道啓本。上曰。尙州韓月尙獄事。刑參想必詳知。卿意以爲。何如。性源曰。以其傷處見之。殺人之凶慘。未有如此者。且看證諸人。明白納招。則其爲元犯。的實無疑。此則更無可論矣。上曰。然矣。命書判府曰。依回啓施行。上曰。永川金海龍獄事。雖不無些少疑端。而亦不可輕易酌處者矣。尙喆曰。其所手犯。旣甚狼藉。則道臣及本曹之請加同推。期於輸款者。誠是矣。上曰。淸道金丁彦。昌寧裵用才等獄事。看證明白。傷處狼藉。則償命之律。更無可疑矣。卿等之意。何如。尙喆等曰。此等獄事。別無可疑矣。命書判府曰。依允。有防讀奏咸鏡道啓本。上曰。咸興金守天獄事。以前後文案及道啓曹讞視之。別無疑晦處。卿等之意。何如。尙喆命善曰。本事至微。傷處不明。當此審恤之日。似宜有參恕之道矣。國榮曰。覆檢三檢。而猶不得傷處。至於四檢。則其有疑。端可知。且屍親與元犯。俱是常漢同類之人。則必無勢力誘脅之事。而以其私和一節觀之。其非故犯必殺之意。尤可知矣。上曰。卿等之言。誠然矣。命書判府曰。論以獄情。參以屍帳。不無可恕之端兺不喩。參覈官及道臣之審理結語。本曹議啓。俱甚明白。咸鏡道咸興府囚推罪人金守天。以次律酌處。在學讀奏全羅道啓本。上曰。南原金禮孫獄事。傷處旣不分明。實因亦未的實。則本道該曹之請從惟輕之典者。不無所據。卿等之意。何如。尙喆等曰。以其文案觀之。恐不必以此成獄矣。上曰。覆檢官雲峯前縣監李之。當初檢狀。旣已差誤。臨遞論報。欲爲分疏者。殊極慌亂。其在重獄體之道。此則不可無罪矣。命善曰。殺獄何等至重。而從重從輕。惟意低昂者。殊甚駭然矣。國榮曰。若此不已。則有關後弊矣。上曰。長興李夢龍獄事。亦不無疑端矣。尙喆曰。原其情跡。似與故犯者有異矣。上曰。刑官之意。何如。好仁性源曰。道臣惟輕之論。誠爲得當矣。上曰。全州金龍采獄事。道臣從輕之論。不無所據。而母子之一時致命。亦甚重難。此則不可輕易酌處矣。卿等之意。何如。命善曰。本曹從重之論。亦有所見矣。上曰。光州李尙連。和順金尙淳。鎭安吳時燁等獄事。屍帳俱甚明白。看證亦皆的實。此則別無可論矣。尙喆曰。然矣。命書判府曰。全羅道南原府囚推罪人金禮孫段。參以情法。宜從惟輕之典。以此律酌處。至於覆檢官雲峯前縣監李之。檢狀實因。始旣違格疊錄。而臨遞分疏。可謂欲巧反拙是遣。況旀殺獄體段。何等至重是隱。則渠敢於數年之間。惟意傅死傅生。殊極慌亂。拿問定罪爲旀。長興府囚推罪人李夢龍段。觀此文案。惟輕之論。旣有所據。以此律酌處爲旀。全州府囚推罪人金龍采段。道啓則從輕。曹啓則從重。輕重之論。各有所見。當此審恤之日。合從從輕之論是乎矣。償命之法。亦是生道殺人之義。則有不可輕易酌處兺不喩。覆啓中母子竝命之說。可見難愼之意。依回啓施行爲旀。其餘錄啓罪人乙良。亦依本曹覆啓施行。尙喆曰。日勢已昏。更待明日爲之。似好矣。國榮曰。其在詳審之道。有不可一日內草草了當。待明朝更爲之。誠好矣。上曰。然矣。刑曹堂上。持審理文案。明朝更爲入侍。出榻敎尙喆曰。醴泉前郡守鄭東藎。雖以他罪。先已發配。居官不法之罪狀。旣有御使之狀論。不可不嚴覈。令該府拿問處之。何如。上曰。依爲之。出擧條命退。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李義弼坐直。右副承旨柳義養坐。同副承旨宋煥億坐直。注書李兢淵奉命在外一員未差。假注書李信祜藥院直徐鼎修仕直。事變假注書尹載命仕。
정조 3년
李義弼啓曰。大司憲金熤未肅拜。執義兪彦鏶。掌令金鍾厚在外。掌令洪明浩。持平宋樂李夔。傳旨未下。今日以監察茶時之意。敢啓。傳曰。知道。
정조 3년
柳義養啓曰。領議政金尙喆。左議政徐命善。刑曹判書鄭好仁。參判李性源。參議李在學。持所餘審理文案。依下敎來待矣。傳曰。大臣秋堂入侍。
정조 3년
傳于宋煥億曰。副摠管洪樂春許遞。
정조 3년
又傳于曰。論其所坐。不有申飭。襲用謬例。而重臣譴削。今已經月。前守禦使洪樂性。特爲給牒敍用。
정조 3년
李義弼。以禮曹言啓曰。每年各陵展謁。春則二三月。秋則八九月取稟事。曾有定式矣。今春展謁。定於何陵。而以何間擇日乎。敢稟。傳曰。今春事當展拜於未謁遠陵。而爲念昨秋民事之告歉。欲拜近陵。且今年節早。旬後擇入。又値農時。當詣健元陵穆陵元陵。以旬前擇入。
정조 3년
己亥二月初一日。兼春秋張顯慶。刑曹啓目。崔己特獄事。因黃海監司査啓。情所可疑者一。法所未備者一。合傅惟輕之典。看證李召史之前後變招。殊極痛惡。旣施二次之刑。參酌決放事。分付道臣。何如啓。傳曰。覆啓所論。甚爲明的。崔奇特。以次律酌處爲旀。李召史段。參酌決放爲良如敎。
정조 3년
刑曹啓目。於義宮尺文僞造罪人鄭氣淳。刑訊之下。一向呑吐。終不直告。加刑取服。何如啓。傳曰。京囚鄭氣淳段。究厥所犯。容有可恕。僞印之迹。未得明證。則直斷以僞造之律。殊非審克之道。以次律酌處爲良如敎。
정조 3년
刑曹啓目。因洪忠監司啓本。審理罪人鎭川縣林卜得獄事段。再鬪一款。令道臣査啓後稟處。瑞山縣鄭同治李倚國等獄事段。同治依前同推。倚國。合施隨從之律。禮山縣元大哲獄事段。依前同推。何如啓。傳曰。依回啓施行爲旀。洪忠道鎭川縣囚推罪人林卜得段。其在愼獄之道。宜有更覈之擧。卽令道臣。親執詳査。追于登聞爲旀。瑞山縣囚推罪人鄭同治李倚國等段。首從之分別。前後道臣意見。各自不同。皆有所據是乃。觀其文案。參以覆啓。同治之爲元犯。別無可疑之端。同治段依回啓。使之依前同推爲旀。干犯李倚國段。亦令卽爲照律定配爲旀。禮山縣囚推罪人元大哲段。本曹回啓。雖出守經之意。是乃細閱其獄案是隱則。直歸之償命之科。殊非審克之道。以次律酌處爲良如敎。
정조 3년
刑曹啓目。因京畿前監司啓本。審理罪人抱川縣崔孝大獄事段。依前同推。陽城縣洪召史獄事段。合施惟輕之典。上裁。何如啓。傳曰。抱川囚推罪人崔孝大段。秋官議讞之意。雖在守法。是乃原其本情。合有參量之道。以次律酌處爲旀。陽城縣囚推罪人洪召史段。與媤叔炯洙。同力毆打是如可。元犯未定。炯洙徑斃。一人致死。二人償命。殊非欽恤之意兺不喩。炯洙未死之前。渠能爲慮老母。替當元犯者。猶可見秉彝之共得。以次律酌處爲良如敎。
정조 3년
刑曹啓目。因平安監司啓本。審理罪人平壤府高萬謙高斗雲等獄事段。血袴之萬謙。當爲元犯。無贓之斗雲。當爲隨從。合有審理之道。義州府邊采江獄事段。依前同推。定州牧白福尙獄事段。相鬨旣非私事。致命又過辜限。一向加刑。恐非審克之道。寧遠郡林海星。義州府宋大京。渭原郡宋昌訥等獄事段。竝依前同推。何如啓。傳曰。依回啓施行爲旀。平安道平壤府囚推罪人高斗雲段。旣眞贓又無疑端。而滯囚至于今十九年者。雖因結末之判付而然。是乃到今欲待結末。結末無期。特爲放送爲旀。定州牧囚推罪人白福尙段。大抵法當信。而法文所載辜限日字。良中又逾五日是隱則。縱有如干傷處良置。不可違法置律是如乎。以次律酌處爲良如敎。
정조 3년
刑曹啓目。因江原監司啓本。審理罪人洪川縣具時奉朴善生等獄事段。揮踢捽曳。俱是折項之明證。朴善生依前同推。平海郡黃師憲獄事段。道臣。雖以母子竝命爲言。參以情法。不可傅生。依前同推。何如啓。傳曰。洪川縣囚推罪人具時奉朴善生等段。時奉雖曰先犯。是乃如其踢打要害之處。捽曳垂死之人。卽先犯時奉所未有之凶是隱則。論以首從之別。秋官覆奏。儘有意見。依此分付爲乎矣。時奉段。善生旣爲正犯。則一獄元無兩人償命之法。固當以加功照律。而本獄事猶未出場。姑爲停刑仍囚。以待結末爲旀。平海郡囚推罪人黃師憲段。論以法意。雖無可恕之道。而母子倂命。抑或爲從輕之一端。以次律酌處爲良如敎。
정조 3년
刑曹啓目。因黃海監司啓本。錄啓罪人豐川府李中阿只獄事段。實因殊欠明的。致命實涉疑晦。上裁敎是乎旀。遂安郡金石彬。安岳郡張時明。鳳山郡梁有彦金才必。黃州牧尹太成。海州牧李宜蕃。谷山府閔成漢。載寧郡宋重旭等獄事段。竝依前同推。安岳郡李太已獄事段。姑爲仍囚。審理罪人文化縣孔德貴獄事段。道臣結辭。儘有意見。海州牧車福伊獄事段。道臣起疑。儘得獄情。竝上裁。何如啓。傳曰。依允。黃海道錄啓諸囚中。豐川府囚推罪人李中阿只段。依道啓施行爲乎矣。大抵中阿只。與其夫後徵。同時用手。卽地傷命是隱則。正犯之覈得。固已疑晦。而又於首從之別。不能詳愼擇執。致有此該曹之覆啓。當初完決。道臣難免率爾之責。該道臣罷職爲旀。海州牧囚推罪人李宜蕃段。觀其獄案。其手勢之至凶。情跡之絶悖。不可以尋常殺死之比。而況旀該檢官十分詳査。多少詞證。明白無疑是隱則。固宜登時正刑。以洩幽冤兺不喩。遐土此等頑悍之俗。尤不容循常處之是如乎。自本曹。分付該道臣。更加各別嚴訊取服。卽爲考覆親問後。具格登聞爲旀。載寧郡囚推罪人宋重旭段。屍親初不發告。干證又無其人。究厥獄情。極其䵝昧兺不喩。檢狀道啓以傷處收起等痕迹。闊狹淺深。爲被刺與自刺之別者。難保其必然是隱則。當此審克之日。合施罪疑之典。以次律酌處爲旀。至如審理罪人文化縣孔德貴。海州牧車福伊等段。證皆不明。情多可恕。竝以次律酌處爲良如敎。
정조 3년
己亥二月初一日辰時。上御誠正閣。都承旨入侍時。行都承旨洪國榮。假注書李信祜。記事官金勉柱鄭東浚。以次進伏訖。國榮曰。夜間聖候。若何。上曰。一樣矣。上曰。惠慶宮進服一錢重人蔘粟米飮。一貼煎入。出榻敎國榮曰。元陵展謁。旣有命。而日字不遠。凡諸擧行。預有下敎。然後可以及矣。上曰。今春展謁以近陵者。特軫民弊而然。局內諸陵奉審。亦是當行之事。而又念弊端。今番亦不爲焉。凡係擧行之節。務從省約。出宮時。外方植炬置之。還宮時植炬。只令自晝停所待令。出傳敎國榮曰。如此則其爲除弊誠大矣。上曰。今番陵幸時。凡係役民之事。皆以儲置米會減事。分付。出傳敎仍命退。諸臣遂退出。
정조 3년
柳義養啓曰。大司憲金熤未肅拜。執義兪彦鏶。掌令金鍾厚在外。掌令洪明浩。持平宋樂李夔。傳旨未下。今日以監察茶時之意。敢啓。傳曰。知道。
정조 3년
傳于李義弼曰。禮房承旨。馳詣社稷。奉審後。祭物祭器看審。諸執事進排官。摘奸以來。
정조 3년
傳于柳義養曰。騎馬一匹立之。史官一員待命。
정조 3년
李義弼。以禮曹言啓曰。以陵幸取稟草記。當詣健元陵穆陵元陵。以旬前擇入事。命下矣。卽令日官推擇。則今二月初九日大吉。初十日又吉云。以何日擧行乎。敢稟。傳曰。以初九日擧行。
정조 3년
又以禮曹言啓曰。今二月初三日。宗廟永寧殿景慕宮。春奉審時。永禧殿當爲一體擧行。而本殿內外有頉等處。同月初二日修改事。已爲啓下矣。更無執頉處。本殿奉審。不爲擧行之意。敢啓。傳曰。知道。
정조 3년
又以吏曹言啓曰。今此景慕宮春享祭初獻官。以前參贊李重祜塡差。而時無職名。令該曹。口傳付軍職。何如。傳曰。允。
정조 3년
兵曹口傳政事。副司直李重祜單付。
정조 3년
柳義養。以兵曹都摠府言啓曰。今日中日試射時。內下弓四百三十張內。得中一百八十張。不中二百四十八張。而其中弓人崔泰崙尹致殷所造弓二張。發射之際。反弦。不得試射之意。敢啓。傳曰。知道。
정조 3년
鄭民始。以兵曹言啓曰。健元陵穆陵元陵展謁。旬前擇入事。命下矣。以何營軍兵隨駕。何營軍兵留都。而隨駕馬步軍。幾番幾哨磨鍊乎。敢稟。傳曰。訓鍊都監御營廳隨駕。禁衛營留都。馬兵四哨禁軍四番步軍。依昨秋陵幸例擧行。
정조 3년
柳義養。以兵曹言啓曰。今番幸行時。步軍依昨秋陵幸時例。擧行事。命下矣。取考昨年秋前例。則訓局軍兵八哨爲前廂。禁御兩營軍兵各二哨爲後廂矣。今番禁衛營。旣已留都。則只以御營廳軍兵二哨。磨鍊後廂。甚爲單薄。御營廳。全屬後廂磨鍊。何如。傳曰。允。
정조 3년
又以兵曹言啓曰。今二月初九日。健元陵穆陵元陵擧動時。問安各差備入把本曹驛馬及京畿洪忠江原黃海四道。驛馬補把之數。依例磨鍊。別單書入。而各其監營。定差使員。同月初七日京中逢點事。各道監司處。撥馬知委。司僕寺添補京畿驛馬。則從本寺啓下數。直爲入把之意。分付。何如。傳曰。允。
정조 3년
又以義禁府言啓曰。果川前縣監林濬浩。拿問嚴處事。傳旨啓下矣。林濬浩。下去洪忠道連山地云。依例發遣府羅將。拿來。何如。傳曰。允。
정조 3년
又以刑曹言啓曰。京囚罪人鄭氣淳。以次律酌處事。命下矣。依傳敎。取考律文。則盜用印信者。杖一百。流三千里。罪人鄭氣淳。依律文。流三千里。定配於咸鏡道吉州牧。所當決杖發配。而適値齋戒。不得決杖。又因特敎。留門出送。故纔已出付畿營。過齋後。令道臣。決杖押送之意。敢啓。傳曰。知道。
정조 3년
己亥二月初二日辰時。上御誠正閣。都承旨入侍時。行都承旨洪國榮。假注書李信祜。記事官金勉柱鄭東浚。以次進伏訖。國榮曰。夜來聖候。若何。上曰。一樣矣。上曰。惠慶宮進服。一錢重人蔘粟米飮一貼。煎入。出榻敎國榮曰。今番審理文書。合爲四十八度。而以特敎傅生者。爲七人。其餘酌處者。亦皆得當。聖上好生之德。欽恤之意。雖遐方至愚之氓。亦必有感動之心矣。上曰。皆當其罪而果無冤者乎。國榮曰。八道庶獄。親閱文案。一時審理。乃初有之擧。而盡其審恤。得其平當。誰有冤者乎。上曰。元陵當親祭。儀曹知悉。出傳敎仍命退。諸臣遂退出。
정조 3년
己亥二月初二日午時。上御誠正閣。左承旨入侍時。行左承旨鄭民始。假注書李信祜。記事官徐龍輔鄭東浚。以次進伏訖。上曰。海州判官吳在文誰也。民始曰。古學士吳達濟之後也。上曰。其殺獄文案。甚詳密。極可嘉矣。民始曰。其人本自詳明。故然矣。上曰。徐命膺之疏。卿其見之乎。民始曰。見之矣。上曰。其結語。卿以爲如何。守禦廳十餘萬逋欠充捧然後。始可議其罷不罷也。民始曰。雖罷守禦廳。若出廣州留守。則反似無益矣。上曰。旣有府尹。而又出留守。則必多其弊。故從前存革之迄無定制。良有以也。仍命退。諸臣遂退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李義弼坐直。右副承旨柳義養坐直。同副承旨宋煥億病。注書李兢淵奉命在外一員未差。假注書李信祜藥院直徐鼎修仕直。事變假注書尹載命仕。
정조 3년
柳義養啓曰。大司憲金熤未肅拜。執義兪彦鏶。掌令金鍾厚在外。掌令洪明浩。持平宋樂李夔傳旨未下。今日以監察茶時之意。敢啓。傳曰。知道。
정조 3년
鄭民始。以都摠府言啓曰。今日入直宣傳官武兼及有廳軍士。當爲中日習射。而毓祥宮春享祭齋戒相値。不得爲之之意。敢啓。傳曰。知道。
정조 3년
李義弼。以禮曹言啓曰。頃因忠義衛李彦儒所懷。濬源殿香祝陪往時。所經各邑。鋪陳凡節。不謹擧行。令該曹稟處事。啓下矣。先朝甲申年。慶基殿濬源殿莊陵長寧殿香祝。以官員陪往事。定式後。長寧殿香祝。則鋪陳等節。各邑擧行。而非但濬源殿不爲待令。至於肇慶廟慶基殿莊陵。亦因循至今。不爲擧行。莫重香祝。京外宜無異同。肇慶廟慶基殿濬源殿莊陵。香祝所經各邑。鋪陳等節。依例一體擧行事。分付各該道道臣。何如。傳曰。允。
정조 3년
己亥二月初三日辰時。上御誠正閣。都承旨入侍時。行都承旨洪國榮。假注書李信祜。記事官金勉柱鄭東浚。以次進伏訖。國榮曰。夜間聖候。若何。上曰。一樣矣。上曰。惠慶宮進服。一錢重人蔘粟米飮一貼。煎入出榻敎。上曰。丙申秋陵幸時。瑞蔥臺及內調馬。皆爲之乎。國榮曰。果爲之。而昨年隨駕兩營軍兵。自內施賞。今番亦當用此例乎。上曰。然矣。斥候把守等軍。皆鄕軍。而其齎糧之弊。甚可矜。從略分排。則好矣。仍命退。諸臣遂退出。
정조 3년
柳義養啓曰。大司憲未差。執義兪彦鏶。掌令金鍾厚在外。掌令洪明浩。持平洪樂。傳旨未下。一員未差。今日以監察茶時之意。敢啓。傳曰。知道。
정조 3년
吏曹口傳政事。李匡運爲慶興府使。
정조 3년
李義弼。以弘文館言啓曰。本館下番副修撰臣吳大益。以實錄廳郞廳。今日晝仕出去。而每每草記。事涉煩瀆。今後則除草記往來之意。敢啓。傳曰。知道。
정조 3년
宋煥億。以禮曹言啓曰。觀察使節度使薦。正月內當爲議薦。而堂上有故。不得爲之之意。敢啓。傳曰。知道。
정조 3년
柳義養。以兵曹言啓曰。今此陵幸時。侍衛及領軍之將。當爲備員。而內禁衛將一窠。五衛將二窠。未差。羽林衛將李弘遠前任洪州營將。五衛將李漸運前任全州營將。李健秀前任安東營將。柳大源前任慶州營將。俱在任所。未及上來。竝改差與未差之代。一體口傳差出。以爲備員。侍衛領軍之地。何如。傳曰。允。
정조 3년
鄭民始。以備邊司言啓曰。卽見平安監司金鍾秀狀啓謄報。則回還謝恩正使河恩君垙。行到肅川地。意外卒逝矣。凡諸治喪護送等節。令道臣各別嚴飭擧行。喪柩上來時。所經各道擔軍。依例題給之意。一體分付。何如。傳曰。允。
정조 3년
柳義養。以御營廳言啓曰。本廳千摠李壽鵬。身病甚重。勢難察任。改差。何如。傳曰。允。
정조 3년
宋煥億。以漢城府言啓曰。因祭酒宋德相所奏。中外勸婚之政。劃卽擧行事。命下矣。分付五部。搜訪坊曲男女過時未婚之類。一一抄出。別單書入。令該廳。照例擧行。何如。傳曰。允。
정조 3년
柳義養。以義禁府言啓曰。醴泉前郡守鄭東藎。拿問處之事。傳旨啓下矣。鄭東藎。前以他罪。徒配於洪忠道鎭川縣。依例發遣府羅將。拿來。何如。傳曰。允。
정조 3년
又以義禁府言啓曰。成均館典籍朴師爀遠地定配事。承傳啓下矣。朴師爀全羅道康津縣定配。而以承傳內辭意。具罪目。依例發遣府羅將。押送配所。何如。傳曰。允。
정조 3년
己亥二月初四日卯時。上御誠正閣。都承旨入侍時。行都承旨洪國榮。假注書李信祜。記事官金勉柱鄭東浚。以次進伏訖。國榮曰。夜間聖候。若何。上曰。一樣矣。上曰。惠慶宮進服。一錢重人蔘粟米飮一貼。煎入。出榻敎上曰。今日瑞蔥臺試射。有侵夜之慮。卿須豫退。使之整齊於靑陽門外。可也。諸臣遂退出。
정조 3년
己亥二月初四日辰時。上御瑞蔥臺。陵幸內試射入侍時。行都承旨洪國榮。行左承旨鄭民始。假注書李信祜。記事官金勉柱鄭東浚。以次進伏訖。上曰。司僕一二提調入侍。出榻敎司僕都提調左議政徐命善。二提調行兵曹判書李徽之進伏。上曰。今日騎軍調馬。兵判進去時。不納命召。仍佩往來。初不入稟。大失事體矣。徽之曰。專昧規例。率爾往來。臣誠惶恐。不知所對。國榮曰。兵判非知而不稟。乃不知而然也。合有容恕之道矣。上曰。卿言亦是矣。命善曰。實錄堂郞之多數差下者。蓋欲其纂修之速就。而經年開局。汗靑無期。誠可悶矣。堂郞中。或有帶詞訟者。或有移拜臺職者。每以此爲懸頉之一端。而詞訟則雖曰劇務。有時坐衙。轉赴史局。少無相妨之慮。此後則入啓單子。毋敢以本司書進爲頉事申飭。臺職則事體自別。雖不敢直請許遞。而筵稟或草記變通。古例可據。近來亦有已行者矣。至於兵判。乃是侍衛之任。勢難往來於稍遠之地。故編役自多不實之歎。今若別爲開局於雲觀。早進晩退。專意擧行。則不害爲兩便之道。以此分付爲宜。郞廳鄭志儉。方在罷散中。依例口傳權付軍職。冠帶常仕。何如。上曰。依爲之。況今春煦漸長。政宜專意纂修之時。依卿所奏。申飭爲之。旣有古例及近例。堂郞中時任臺諫。本職許遞。可也。出擧條命善曰。慶興爲北關之嚴歉處。方當設賑之時。新府使。不可不另擇以送。且交符甚急。有難遲待。開政令該曹。口傳差出。待下批卽爲辭朝。何如。上曰。依爲之。出擧條李徽之曰。陵幸回鑾時。隨駕軍兵犒饋。依近例。以乾犒饋擧行乎。敢稟。上曰。依爲之。出擧條上曰。瑞蔥臺陵幸內試射時。駕前別抄閑良李仁喆。柳葉箭一巡四中。駕後禁軍閑良南允尙。柳葉箭一巡三中四分。駕前別抄閑良李雲澤。駕後禁軍閑良尹擎國。宿衛所別武士閑良盧興集。騎芻一巡三中。武藝別監鄭道寬。片箭一巡邊二中。竝依例直赴殿試。駕前別抄出身金錫福。騎芻一巡邊三中。駕後禁軍李炡一。片箭一巡二中。竝依例加資。出傳敎上曰。內試射頒賞時。賞格物種。已承受人處。奪取更頒。咫尺帳前。欺罔之罪。旣已綻露。當該弓房中官。令該府。分輕重照律嚴處。當該司鑰。亦令該曹。從重科治。出傳敎頒賞訖。上由宜春門還內。諸臣遂退。
정조 3년
柳義養啓曰。合辭方張之時。兩司無詣臺之員。除在外傳旨未下外。未肅拜呈告人員。竝卽牌招。何如。傳曰。允。
정조 3년
柳義養啓曰。大司憲未差。執義兪彦鏶。掌令金鍾厚在外。掌令洪明浩。持平宋樂傳旨未下。一員未差。今日以監察茶時之意。敢啓。傳曰。知道。
정조 3년
柳義養啓曰。今己亥年。京外守令薦擧單子一百十七張。邊將薦擧單子四十九張。依例捧入。而應薦不薦人。令該曹。察推。何如。傳曰。允。
정조 3년
兵曹口傳政事。以洪宅夏爲內禁衛將。黃命耇爲羽林衛將。鄭彦衡李章漢黃泰彦金衡柱李玹重。爲五衛將。
정조 3년
李義弼。以吏曹言啓曰。今此各陵告由祭。典祀官兼大祝。皆以侍從塡差。而時無職名人員。令該曹。口傳付軍職。何如。傳曰。允。
정조 3년
兵曹口傳政事。以鄭志儉爲副司果。
정조 3년
李義弼。以吏曹言啓曰。今此風雲雷雨祭初獻官。以前大司憲金熤塡差。而時無職名。令該曹。口傳付軍職。何如。傳曰。允。
정조 3년
又以宗親府假郞廳。以有司堂上意啓曰。今此健元陵幸行時。宗臣十二員。例以每品隨駕。而摠管及老病在喪罷散。除只是七員。以此數依近年例。隨駕之意。敢啓。傳曰。知道。
정조 3년
鄭民始。以司僕寺官員。以一二提調意啓曰。今此健元陵穆陵元陵。展謁敎是時。各差備入把馬。依例磨鍊。別單書入。而其中驛馬。則令兵曹。知委各驛。使之直爲入把。何如。傳曰。允。
정조 3년
李義弼。以兵曹言啓曰。今此行幸時。交龍旗。豫爲調習矣。今亦依前例。旗與竹。出郊外試習之意。敢啓。傳曰。知道。
정조 3년
己亥二月初五日辰時。上御誠正閣。都承旨入侍時。行都承旨洪國榮。假注書李信祜。記事官金勉柱鄭東浚。以次進伏訖。國榮曰。夜來稍寒。聖候。若何。上曰。一樣矣。上曰。惠慶宮進服。一錢重人蔘粟米飮一貼。煎入。出榻敎國榮曰。景慕宮春享。旣命攝儀。則以親押磨鍊事。甚怪矣。上曰。今日始見雲劍單子而問之。則果是中官做錯之致。而該房之不爲更稟。直入雲劍單子。亦甚矇然矣。大抵近來。彌縫成習。欲置而不問。則事皆誤矣。欲爲提飭。則有下行之嫌。豈不悶哉。仍命退。諸臣遂退出。
정조 3년
李義弼啓曰。元陵親祭祭文。當爲製進。藝文提學黃景源。待明朝牌招。何如。傳曰。允。
정조 3년
傳于鄭民始曰。判府事留待。
정조 3년
傳于李義弼曰。京畿監司入侍。
정조 3년
兵曹口傳政事。以安昌君燝爲都摠管。吳載純爲副摠管。金熤爲副司直。沈命德李夔申應淵呂萬永李濟萬尹長烈沈樂洙沈墣爲副司果。
정조 3년
傳于柳義養曰。初十日次對。進定於再明日。
정조 3년
鄭民始。以禁衛營言啓曰。依下敎。本營未受賞攔後軍二十一名等處。各賞布一疋式。施賞之意。敢啓。傳曰。知道。
정조 3년
又以兵曹言啓曰。今此幸行時。今二月十一日。闕內入直訓鍊都監局別將把摠哨官。內三廳將守門將。建陽門入直。禁衛營把摠。宿衛所入直哨官等番單子。每中日啓下。趁期替直。今番則動駕相値。不得入啓受點。依昨年元陵幸行時例。回鑾翌日。入啓受點替直。巡將監軍。以初八日受點人員。初九日至仍察之意。敢啓。傳曰。知道。
정조 3년
判中樞府事徐命膺疏曰。伏以臣於頃者。以受符入侍也。天語鄭重。諭之以收拾敗局。自顧迂拙。無望承當。而恩命不可孤。退考本廳事例與儲蓄。則內營之所管轄有二。卽戶房所也。管餉所也。然戶房所之四萬五千餘兩。初非稅入。乃是前後守禦使交遞時所別備者。而或因債貸之未捧。或因軍官廳文書廳之賣買。盡數消融。只餘前前守禦使之所別備一萬兩。然亦必消融於數年之內。則是本廳無戶房矣。管餉所之十萬七千餘兩。亦非稅入。乃是戶曹惠廳。貸用本廳米。以錢還報者。而自本廳。逐年貿米。以送南漢。俾足元數。然或因貿米未收。或因給債未捧。而多遺在民間。目下留庫。只是三十兩零。則是本廳無管餉矣。蓋無源之水。蓄積雖富。日久乾涸。乃勢之必至者也。唯屯稅錢四千兩零。米二千一百六十石零。屯雜穀五百九十石。以其每年歲入也。而依舊尙在。僅可粉飾於支費。然標額之多寡。前後逈異。豐歉之歲入。盈縮無常。且有經用外不虞之需。亦必取資於稅入。故凡諸支費。每患引用。若當舊捧已盡。新捧未到之時。不得不稱貸義僧錢。爲之彌縫。而及其義僧錢之輸送也。又復東貸西乞。艱辛拮据。譬如貧窶之家。出債償債。不數年。而所負伍倍於所償。則是本廳無抒軸矣。若夫南漢外營。比內營。其弊抑又甚焉。曾在先朝。爲將士支放之不足也。劃給餉穀五千石。糶糴取耗。以補不足。比年以來。因歲歉停捧。所謂五千石。折而又折。今其餘八百石零。於是私貸山城別庫米。沾漑其耗。得以支放。然別庫米若縮。且將何以爲計乎。又如營庫錢萬餘兩之債貸城內各廳者。固出於優恤將士之美意。然錢入民手。年久則弊滋。咸興之無依錢。海西之償債庫。其已事可監。而至若保恤庫四千兩之債。留其本錢。取其利殖。以二百兩歲送留營。爲軍校衣資之費。以四百兩歲送城機庫。爲城廨修補之費。然以城中若干民戶。歲收近二萬兩債息。其勢自成强弩之末。未能一一準捧。故城堞之頹圮。公廨之傾側。卒以財力之不敷。大不堅緻。今未免爲不完之城。議者。或以爲。罷城機合留營。可省冗費。庶補修葺。然此亦不得已之論。而姑擧大綱。亦見其朝夕難支之形。則是本廳。有外營之名。而無外營之實矣。大抵本廳。百有餘年之間。存罷無常。肅宗癸亥。先正臣文正公宋時烈。建白筵席。請罷守禦使。以廣州府尹。陞爲留守。其後庚午年間。權大運睦來善等。陳達復舊。式至先朝。又乍罷旋復。方其自移鎭還鎭之時。權宜立制。苟爲目前之計。凡百經用。未能量出爲入。存嬴餘備不虞。夫軍營之制。雖爲千萬年不拔之計。猶懼其不支數百年。況於目前之計乎。是以數十年之後。百弊蝟毛。今至於莫可收拾之境。當此之時。誠宜別揀才智。大加更張。然後方可使旌旗變彩。爲經遠要久之圖。而乃以臣之朽鈍無能者。充位備數。臣誠不知其何說也。臣於國事。旣以赴湯蹈火自期。則苟有可以釐改者。庸敢有一毫規免之意。而受任旬月。蚤夜思度。以臣力量。萬無收拾之望。古語曰。己雖無能。若讓與有能者而成功。則其功猶己功也。臣雖無似。亦奉敎於君子矣。且臣自昨秋。忽得右臂不仁之症。三冬鍼灸。尙未見效。以此病狀。尤無從事鞾袴之路。玆敢據實控籲於天地父母之下。伏乞亟遞臣守禦使之任。回授幹事之人。俾戎政無闕。私分粗安。千萬幸甚。答曰。省疏具悉。見卿疏辭。本廳事。可謂寒心矣。敗局蘇瘼。政須如卿已鍊之手。卿其勿辭。期思革弊。
정조 3년
副校理李泰永疏曰。伏以臣庸騃譾劣。百無肖似。而忝叨經幄。久據論思之列。細檢前後。了蔑絲毫之補。瘡疣層生。惶愧徒積。夙宵一念。只有集木之懼。實無措躬之所。而一段忠赤。根於天性。憂國之誠。銷鑠不得。玆敢瀝血而陳之。庶冀聖明之垂察焉。嗚呼。今日之國勢。可謂岌岌乎殆哉。語其可憂。固非一二。而若臣之所大憂。則別有繞壁而不能已者。歲饑民困。固是深憂。而臣則謂獨屬細故。風移俗易。固是急務。而臣則曰猶屬餘事。最是君讎未除。國賊自在。三綱淪而人不得爲人。九法斁而國不可爲國。凡今之憂。孰有甚於此者乎。顧今人心之日益陷溺。國步之日益艱危。莫不由於亂本賊魁之尙貸王章也。嘻嘻痛矣。鄭妻貫盈之惡。龜柱窮極之罪。實亦聖明之所鑑燭。而卿士言之。三司爭之。國人讎之。末乃儒賢之造朝。首陳沐浴之第一義。則其不容於擧國之誅。誠可驗人心之合於天理矣。以殿下高明之聖學。已審天下之公好惡。而處此彰著之劇賊。尙屈古今之大經法。四載合辭之請。將歸於虛文。三尺至嚴之律。終奪於私恩。上下相持。忸安成習。朝象漸弛於必討之義。人情易忽於共戴之羞。若此不已。將至於人焉而隣於夷狄。國焉而阽於危亡。此臣所以腐心而痛骨者也。至於福瑩相集。黨逆背國之凶。其餘釁犯附麗之類。罔非輿情之所難貰。王法之所難撓。亦宜竝允合啓之爭。少洩神人之憤。而首尾屢歲。一向靳持。凡係懲討。事無大小。無一之施。俾斯世臣民。皆陷於無君無倫之域者。此豈聖心之所可忍。王政之所可有哉。噫。從古亂逆之變。莫甚於辛壬。而其本則始於論議之岐異。終爲忠逆之根柢。其爲國家之禍亂。世道之變怪。凡幾歲月。而尙有忠良效節之臣。明於君臣之分。嚴於懲討之義。善惡旣判。薰蕕不混。屈伸屢變。義理益闡。遂致我先大王五十年建極之治矣。然不能窮治於辛壬。而有戊申。不能窮治於戊申。而有乙亥。此已然之跡也。今也則惡逆之凶。有浮於辛壬。而醞釀之跡。有殊於往昔。禍萌非由於色目。凶圖專出於利慾。地若燕越。而合勢於晷刻之間。趣似酸鹹。而相濟以鬼蜮之情。端倪莫測。根蒂轉固。殆若急流之難防。蔓草之難圖矣。向非我殿下。奮發乾剛。扶樹人紀。天討略行於雷霆。國是大明於日星。則擧一世橫目之倫。幾不免禽獸之歸矣。何幸明義一部。昭揭八域。如夜得燭。如眇得視。凡今日頂天履地。北面於殿下者。莫不明目張瞻。殫誠戮力。雖使嚮之情似骨肉。親結瓜葛者。其宜視同蛇虺之當避。擧懷鷹鸇之是逐。此箇大義。直建天地而不悖者也。誠如醫家所云在肉則割。在指則絶。各自斥遠。惟恐襯近。交相淬勵。益嚴隄防。爭期偕至大道。咸囿聖化。則此可以上爲國家世道之幸。下爲臣民身家之福矣。苟或不然。如有一分牽攣。着在肚裏。是謂護逆。亦逆耳。粗具秉彝之衷者。揆之以天理人情。豈有是哉。然而邦憲久屈。巨慝猶在。比如鋤草而不去其根。防流而不塞其源。不知不覺之中。漏網亦多。一年二年之內。窩窟未破。往往梟獍之往未悛。鬼魅之計或售。斷斷此理。亦可驗於量翼𨩌諸凶之復出矣。顧今朝廷之上。濡忍成風。臺省之端。謄傳爲事。防限漸疎。名義益壞。嗚呼。此曷故也。臣固知我殿下包荒之德。不欲源流之窮治。而人君體天之道。御世之規。大寒必在於春夏長養之餘。雨露必參以霜雪振肅之威。故王政之行。一如歲功之成。其不可以偏廢也。明矣。以此而視。今之撓公法而貸劇賊。其爲天道之乖。邦政之失。當如何哉。此莫非如臣不忠。苟玷三司。不能沬血碎首。冀回天心。一日二日。經年經歲。三綱幾淪。九法已斁。將不知稅駕之所矣。因是玩愒。不思奮勵。則不惟王章無可伸之時。國賊無可誅之日矣。抑恐許多怨國之徒。未盡革心。潛滋暗長。投間抵隙。復萌禍亂之機也。此臣所以腐心痛骨。繞壁而不能自已者也。伏願殿下。淵然深思。赫然改圖。廓揮乾斷。夬正邦刑。使人心轉安。國勢益鞏焉。抑臣又有事關嚴防。不容泯默。敢此尾陳焉。金鍾正。卽一宵小之輩耳。職遍淸要。秩躋崇高。莫非出於晦賊之吹噓。而曾在騎曹之日。爲結謙賊之歡。靑坡驛田。私自換給。已無忌憚。而及判金吾也。泰淵移配之地。定以蝟島。自遠取近。顯有顧惜之意。其時薄勘。止於問備。罪狀已著。物情尙駭。今不可以銓曹之一時停望。贖其負犯。臣請金鍾正。亟收爵秩。仍命放逐焉。李基敬。本以微匹之類。假托經述之名。諂附權貴。濫致華顯。以啓禧之血黨。爲世之指目久矣。及至趾述輩伏法之後。渠宜自訟縮伏。知所戒懼。而不此之爲。募聚學從。眩惑鄕人。蹤跡陰譎。物論憤激。前年憲臣之疏。略已論之矣。且伏聞托婚量海。爲便從遊。買田占舍。將欲移居於湖中之地。旋因量賊之就辟。雖卽中止。傳說狼藉。莫不痛惋。如此奸詭之輩。盤居南土。煽亂人心。實有無窮之憂。臣謂李基敬。亟施竄配之典。宜矣。李惠輔。卽觀源之父。啓能之親査而死友也。行己鄙悖。爲世棄斥。於渠卽是薄過。能賊伏法之後。固當屛跡深蟄。不敢以平人自居。而偃處城闉。略無顧忌。此等之類。不可以人微職卑。置而勿論。臣謂李惠輔。竝施屛裔之律。斷不可已也。臣無任屛營祈懇之至。答曰。省疏具悉。首陳討逆事。當留意。金鍾正事。過矣。李基敬李惠輔事。依施。
정조 3년
己亥二日初六日辰時。上御誠正閣。都承旨入侍時。行都承旨洪國榮。假注書李信祜。記事官金勉柱鄭東浚。以次進伏訖。國榮曰。今夜又寒。聖候。若何。上曰。少有積氣。不得穩睡。可悶矣。國榮曰。當此換節之時。易爲失攝。而幸行不遠。尤恐添損。善加調護焉。上曰。惠慶宮進服。一錢重人蔘粟米飮一貼。煎入。出榻敎仍命退。諸臣遂退出。
정조 3년
己亥二月初六日巳時。上御誠正閣。判府事入侍時。判府事鄭弘淳。行左承旨鄭民始。假注書徐鼎修。記事官金勉柱鄭東浚。以次進伏訖。弘淳曰。歲新後。今始登筵。伏未知其間。聖體。若何。上曰。一樣矣。弘淳曰。王大妃殿氣候。何如。上曰。一樣矣。弘淳曰。惠慶宮氣候。何如。上曰。僅僅支安矣。上曰。橫逆之來。人固不免。而豈有如卿所遭之甚者乎。入言之過中。予已洞悉。不必更提。而蓋其噴薄凌踏。無復餘地。此可見世道之乖張。人心之不淑。而若此不已。則將至於紀綱不立。朝廷不尊。是不但卿一身之不幸。抑亦朝家之不幸。然自反而縮。則所失在彼。於卿何有。物來順應。固是處變之道。則一時橫逆。何必過自引咎乎。弘淳曰。臣行己無似。釁尤山積。自速人言。合被邦刑。而特蒙山藪之恩。曲貸鈇鉞之誅。臣感激惶恧。不知所達矣。第臣罪犯。一則欺君。一則臓汚。有一於此。固已人臣之極罪。況兼此數者乎。臣之一身僇辱。固不敢恤。而臣所自悼者。臣受恩罔極。致位三事。立朝數十年。曾無一毫之報效。徒緣臣一介之身。使國體隳損。朝著羞辱。言念及此。寧欲鑽地而不得矣。以此情勢。萬無抗顔人世。復起爲人之望。故前後恩召。一味違逋。且緣賤疾危劇。容貌醜陋。遲延盤礴。今始登筵。臣罪至此。尤切惶蹙。伏望斥退臣身。以謝人言。以勵臣分。無使朝廷。重貽羞辱焉。上曰。過矣。病患近來。何如。弘淳曰。近則比前少減。而尙未快差。陵幸在近。而賤疾如此。雖欲自力陪從。而以今所見。其勢末由。下情益不勝惶悶矣。上曰。其間善爲調理。則一時所患。豈無遄復之休乎。命弘淳先退。命書傳敎曰。禮房承旨。馳詣景慕宮。奉審摘奸以來。以京畿檢官拿處傳旨。命書傳敎曰。安東旣是設賑之邑。且前任他邑時事。待麥秋畢賑後。拿處事。分付該府。命退。諸臣以次退出。
정조 3년
己亥二月初六日酉時。上御誠正閣。京畿監司入侍時。京畿監司鄭一祥。右副承旨柳義養。假注書徐鼎修。記事官金勉柱鄭東浚。以次進伏訖。上曰。畿伯進前。一祥進前俯伏。上曰。道內設賑之邑。爲幾何。一祥曰。五邑矣。上曰。畿邑歉荒。不至如嶺湖之甚乎。一祥曰。列邑受災。雖有淺深之不同。而其中尤甚處。則目今遑遑之狀。不下於兩南矣。上曰。方今春窮轉甚。麥登尙遠。蔀屋殘民。想不聊生。念之及此。玉食靡甘。設賑諸邑。果皆着意擧行。不至有名無實之患否。一祥曰。聞設賑諸邑。擧皆着實爲之云矣。上曰。自巡營頻頻申飭。使許多饑民。得免捐瘠流離之患。可也。一祥曰。歲前則或有流散之民。而開春後。次次還集。庶有安接之望。而第以列邑穀簿之不足。今春分還。亦未遍及云。是可悶矣。上曰。民還若不足。則雖傾囷倒廩。有何不可乎。一祥曰。此在朝家之處分。而亦豈至於傾庫盡分之境乎。上曰。今番陵幸時。民邑弊端。想必不少矣。一祥曰。旣以儲置米會減。故民弊不至大段矣。上曰。朝家以優恤之意。雖有會減之例。安知無中間消融。實惠未究之患乎。一祥曰。朝家申飭。不啻絶嚴。則在下奉行。豈敢汎忽乎。上曰。橋梁修築之時。必不無憑公營私之弊矣。一祥曰。往往不無此弊。故臣亦嚴加禁斷矣。上曰。陵幸時。如有科外徵斂。爲弊民間者。卿其另加申飭。一一廉察。小則自斷。大則狀聞。可也。命一祥先退。命書傳敎曰。動駕前連値齋戒。禁府滯囚可悶。明日開坐。其中事理重者。皆以口招捧入事。分付。命退。諸臣以次退出。
정조 3년
柳義養啓曰。大司憲未差。執義兪彦鏶。掌令金鍾厚在外。掌令洪明浩。持平宋樂。傳旨未下。一員未差。今日以監察茶時之意。敢啓。傳曰。知道。
정조 3년
傳于宋煥億曰。同副承旨入侍。
정조 3년
傳于李義弼曰。使臣入侍。
정조 3년
副使尹坊。書狀鄭宇淳。依下敎來待矣。傳于宋煥億曰。入侍。
정조 3년
今此陵幸時。何大臣留都乎。敢稟。傳于鄭民始曰。鄭領敦寧留都。
정조 3년
傳于宋煥億曰。坐直承旨。持公事入侍。
정조 3년
以掌令洪明浩。持平宋樂李夔。正言柳孟養安廷玹。牌不進罷職傳旨。傳于柳義養曰。只推。
정조 3년
備忘記。外邑軍兵調發也。以發兵符。左隻花押牙標一圓。齎傳於監兵使處。合其符契其標。審知其無疑然後。始乃就旨。所以重軍制也。防奸僞也。是以七道兩都。多小大發兵。莫不皆然。獨此守摠兩營。雖領束伍及牙兵。而凡於調發。不待符標。只以一張公文徵召。此蓋兩帥所佩。有密符而無兵符之致也。事之無義。莫甚於此。昨年。以此事有所丁寧提敎於該帥。伊時。至以信箭與標信。傳于該師。使之準此發兵。因作定式矣。又於今番徵發。復循前套。該廳則謂以無文跡。該曹則諉之無前例。到今不得不費予辭敎。然後庶可行之。此後兩廳發兵。必以標信信箭爲準事。分付。且不以兵符。而以信箭出送者。聞兩帥兵符。頃年入鎭時。已焚之云。旣灰之符。未更造之前。不可無代用者也。竝以此意。知悉事。亦爲分付。
정조 3년
宋煥億。以戶曹言啓曰。觀察使節度使薦。例於歲首擧行。而堂上有故。限內不得爲之之意。敢啓。傳曰。知道。
정조 3년
鄭民始。以兵曹言啓曰。駕後禁軍。韓鎭殷。決棍十度後。汰去之意。敢啓。傳曰。知道。
정조 3년
徐有防。以工曹言啓曰。觀察使節度使薦。每於歲首擧行。而堂上有故。限內不得爲之之意。敢啓。傳曰。知道。
정조 3년
鄭民始。以訓鍊都監言啓曰。今二月初九日元陵幸行時。建陽門西營入直禁衛軍兵。東營入直御營軍兵。依前例。令訓鍊都監餘軍。前期一日替代。還宮後。還入直事。自兵曹。節目啓下矣。建陽門軍五十七名。哨官朴弼瑞。銅龍門軍五十七名。把摠具世元。西營軍四十名。哨官金成彬。東營軍五十名。哨官趙常翼。率領。與禁御兩營軍兵替代。而待宿衛所令箭擧行。還宮後替直之意。敢啓。傳曰。知道。
정조 3년
鄭民始。以禁衛營言啓曰。今二月初九日。元陵幸行時。建陽銅龍兩門及西營入直軍兵。依節目。以訓鍊都監餘軍。前期替代。仍赴留都陣事。以宿衛所令箭擧行。而還宮後。還爲替直之意。敢啓。傳曰。知道。
정조 3년
又以御營廳言啓曰。今二月初九日。元陵幸行時。東營入直步軍。以訓局餘軍。前期一日替代事。自兵曹。節目啓下矣。今初八日。待宿衛所令箭替代。而還宮後。還爲替直之意。敢啓。傳曰。知道。
정조 3년
柳義養。以義禁府言啓曰。都會官恩津縣監申韺。拿處事。傳旨啓下矣。申韺。時在任所云。依例發遣府羅將。拿來。何如。傳曰。待待命拿囚。